ai4bharat/Pralekha huggingface dataset:
பிரதமர் அலுவலகம்
காவலர் நினைவு தினத்தில், பணியின் போது உயிரிழந்த காவல் துறையினருக்கு பிரதமர் புகழஞ்சலி செலுத்துகிறார்
பிரதமர் திரு.நரேந்திர மோடி, காவலர் நினைவு தினமான இன்று, பணியின் போது உயிரிழந்த காவல் துறையினருக்கு புகழஞ்சலி செலுத்தியுள்ளார்.
“இன்று, நாடு முழுவதும் உள்ள காவல் துறையினர் மற்றும் அவர்கள் குடும்பத்தினருக்கு நன்றி தெரிவிக்கும் காவலர் நினைவு தினம். பணியின் போது உயிரிழந்த காவலர்கள் அனைவருக்கும் நாம் புகழஞ்சலி செலுத்துகிறோம். அவர்களது தியாகமும், சேவையும் என்றும் நினைவு கூரப்படும்.
சட்டம் ஒழுங்கைப் பாதுகாப்பது முதல் கொடூரமான குற்றங்களுக்கு தீர்வு காண்பது வரை, பேரிடர்களின் போது உதவி செய்வது முதல் கொவிட்-19 பெருந்தொற்றுக்கு எதிராகப் போராடுவது வரை, எந்தவித தயக்கமுமின்றி நமது காவல் துறையினர் எப்பொழுதும் சிறப்பான பங்களிப்பை செய்து வருகின்றனர். நமது நாட்டு குடிமக்களுக்கு உதவுவதற்காக எப்பொழுதும் தயாராக இருக்கும் அவர்களது தன்மையையும், அர்ப்பணிப்பையும் நினைத்து நாம் பெருமை கொள்கிறோம்” என்று பிரதமர் கூறியுள்ளார்.
குறு சிறு மற்றும் நடுத்தர தொழில் துறை அமைச்சகம்
‘காதி’ பெயரை சட்டவிரோதமாக பயன்படுத்த தில்லி நிறுவனத்துக்கு தடை : உலக அறிவுசார் சொத்துரிமை அமைப்பு பிறப்பித்தது
‘காதி’ பெயரை சட்டவிரோதமாக பயன்படுத்த தில்லி நிறுவனத்துக்கு உலக அறிவுசார் சொத்துரிமை அமைப்பு தடை விதித்துள்ளது.
தில்லியைச் சேர்ந்த ‘ஓம் சாஃப்ட் சொல்யூசன்ஸ்’ என்ற நிறுவனத்தை திரு.ஹர்ஸ் காபா என்பவர் நடத்தி வந்தார். இவர் www.urbankhadi.com என்ற பெயரில் இணையதளத்தை தொடங்கி ஜவுளி விற்பனையில் ஈடுபட்டார். இது குறித்து உலக அறிவுசார் சொத்துரிமை அமைப்பில், காதி மற்றும் கிராம தொழில் ஆணையம் சார்பில் புகார் அளிக்கப்பட்டது.
இதை விசாரித்த உலக அறிவுசார் சொத்துரிமை அமைப்பின் நடுவர் மற்றும் சமரச மையம், காதி பெயரை பயன்படுத்த தில்லி நிறுவனத்துக்கு தடை விதித்தது. இது பிறப்பித்த உத்தரவில் கூறியிருப்பதாவது:
காதி என்ற பெயரை தில்லி நிறுவனம் சட்டவிரோதமாக பயன்படுத்துகிறது. காதியின் நல்லெண்ண பயன்களை பெறுவதற்காக, மோசமான நம்பிக்கையில், ஒம் சாஃப்ட் சொல்யூசன்ஸ் நிறுவனம் தனது இணைதளபெயரில் காதியை சேர்த்துள்ளது. இது, காதியுடன் தொடர்புடைய அமைப்பு என மக்களை தவறாக வழிநடத்தும்.
இவ்வாறு அந்த உத்தரவில் தெரிவிக்கப்பட்டுள்ளது.
இந்த உத்தரவு குறித்து காதி மற்றும் கிராம தொழில் ஆணைய தலைவர் திரு வினய் குமார் சக்சேனா கூறுகையில், ‘‘ தனது பிராண்ட் பெயரை பயன்படுத்தும் விதிமுறை மீறலுக்கு எதிரான காதியின் போராட்டத்தை, உலக அறிவுசார் சொத்துரிமை அமைப்பின் உத்தரவு வலுப்படுத்தும். தனது அடையாளம் மற்றும் உலகளாவிய பிரபலத்தை பாதுகாக்க காதி மற்றும் கிராம தொழில் ஆணையம் அனைத்து நடவடிக்கைகளும் எடுக்கும். தவறான பயன்பாட்டை தடுக்க, காதி என்ற பெயரை பல நாடுகளில் காதி மற்றும் கிராம தொழில் ஆணையம் பதிவு செய்துள்ளது. இது நமது கலைஞர்களின் வாழ்வாதரமாக உள்ளது.’’ என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1731868
----
(Visitor Counter : 211
உள்துறை அமைச்சகம்
பத்ம விருதுகள் 2023-க்கு 2022 செப்டம்பர் 15 வரை விண்ணப்பிக்கலாம்
பத்ம விருதுகள் 2023-க்கு 2022 செப்டம்பர் 15 வரை விண்ணப்பிக்கலாம் என மத்திய அரசு அறிவித்துள்ளது. இதற்கான விண்ணப்பங்கள் / பரிந்துரைகள் தேசிய விருதுக்கான இணையப்பக்கம் https://awards.gov.in மூலமாக மட்டுமே பெறப்படும்.
இந்த விருதுகள் பற்றிய கூடுதல் விவரங்கள் உள்துறை அமைச்சகத்தின் https://mha.gov.in என்ற இணையதளத்திலும், பத்ம விருதுகளுக்கான https://padmaawards.gov.in என்ற இணையப்பக்கத்திலும் கிடைக்கும். பத்ம விருதுகள் தொடர்பான சட்ட விதிமுறைகளை https://padmaawards.gov.in/AboutAwards.aspx என்ற இணையதளத்தின் மூலமாக தெரிந்து கொள்ளலாம்.
பத்ம விபூஷன், பத்ம பூஷன், பத்ம ஸ்ரீ ஆகிய பத்ம விருதுகள் நாட்டின் மக்களுக்கான உயரிய விருதுகளாகும். 1954 ஆம் ஆண்டு தொடங்கப்பட்ட இந்த விருதுகள் ஒவ்வொரு ஆண்டும் குடியரசு தினத்தன்று அறிவிக்கப்படுகிறது. கலை, இலக்கியம், கல்வி, விளையாட்டுக்கள், மருத்துவம், சமூகசேவை, அறிவியல், பொறியியல், மக்கள் சேவை, வர்த்தகம், தொழில்துறை போன்றவற்றில் சிறந்த சாதனைகள் படைத்தவர்களுக்கு இந்த விருதுகள் வழங்கப்படுகின்றன. அரசு ஊழியர்கள், பொதுத்துறை நிறுவனங்களில் பணியாற்றுவோர்  பத்ம விருதுகள் பெற விண்ணப்பிக்கவோ, இவர்களை பரிந்துரைக்கவோ முடியாது.
சம்பந்தப்பட்ட துறைகளில் செய்த சிறப்புமிக்க சாதனைகள் / சேவைகள் குறித்து விண்ணப்பிக்கின்ற / பரிந்துரைக்கின்றவர்கள் முழுமையான விவரங்களை 800 வார்த்தைகளுக்கு மிகாமல், மேற்குறிப்பிட்ட இணையப் பக்கங்களுக்கு பொருந்துகின்ற வகையில் அனுப்பிவைக்க வேண்டும்.
மேலும் விவரங்களுக்கு இதன் ஆங்கில செய்திக் குறிப்பை காணவும்: https://pib.gov.in/PressReleseDetail.aspx?PRID=1845350
மத்திய அமைச்சரவை
இந்தியா - ஆஸ்திரேலியா இடையே, சுரங்க பாதுகாப்பு, பரிசோதனை மற்றும் ஆராய்ச்சி நிலையம் தொடர்பான புரிந்துணர்வு ஒப்பந்தத்திற்கு மத்திய அமைச்சரவை ஓப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்திய அரசின் தொழிலாளர் மற்றும் வேலை வாய்ப்பு அமைச்சகத்திற்கு உட்பட்ட, சுரங்கப் பாதுகாப்பு தலைமை இயக்குநர் மற்றும் ஆஸ்திரேலியாவின் குயின்ஸ்லாந்து அரசின் இயற்கை வளங்கள், சுரங்கம் மற்றும் எரிசக்தித்துறைக்கு உட்பட்ட சுரங்க பாதுகாப்பு, பரிசோதனை மற்றும் ஆராய்ச்சி நிலையம் இடையே புரிந்துணர்வு ஒப்பந்தம் மேற்கொள்ள ஒப்புதல் அளிக்கப்பட்டது.
விளைவு
இந்த புரிந்துணர்வு ஒப்பந்தம், இந்தியாவின் சுரங்க பாதுகாப்பு தலைமை இயக்குநர் மற்றும் ஆஸ்திரேலியாவின் சிம்தார்ஸ்  இடையே ஒத்துழைப்பை ஏற்படுத்த உதவும்.
· அபாயகரமான பாதுகாப்பு மேலாண்மை முறை மற்றும் பயிற்சி வழங்கும் முறை செயல்பாட்டுக்கு வரும்,
· மாநாடுகள், கருத்தரங்குகள் மற்றும் இதர தொழில்நுட்ப ரீதியான கூட்டங்களுக்கு ஏற்பாடு செய்தல், பணியிடப் பாதுகாப்பு மற்றும் சுகாதார பயிற்சி மையம், மற்றும் தேசிய சுரங்க பேரிடர் மையத்தை அமைத்தல், மற்றும்
· சுரங்க பாதுகாப்பு தலைமை இயக்ககத்தின் ஆராய்ச்சி மற்றும் மேம்பாட்டுப் பிரிவு ஆய்வுக் கூடங்களை நவீனப்படுத்துதல்.
நடைமுறை செயல்திட்டம்:
இந்த புரிந்துணர்வு ஒப்பந்தம் கையெழுத்தான தினத்திலிருந்து 3 ஆண்டுகளுக்கு நடைமுறையில் இருக்கும்.
----
(Visitor Counter : 125
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பிஎஸ்-6 விதிமுறைகளுக்கு இணங்க ஆறு மாத காலத்திற்குள் ஃபிளெக்ஸ் எரிபொருள் வாகனங்கள் மற்றும் கலப்பு மின்சார வாகனங்களை உற்பத்தி செய்ய திரு நிதின் கட்கரி அழைப்பு
இந்தியாவின் பெட்ரோலிய இறக்குமதிக்கு மாற்றை உருவாக்கவும், விவசாயிகளுக்கு நேரடியான பலன்களை வழங்கவும், பிஎஸ்-6 விதிமுறைகளுக்கு இணங்க ஆறு மாத காலத்திற்குள் ஃபிளெக்ஸ் எரிபொருள் வாகனங்கள் மற்றும் கலப்பு மின்சார வாகனங்களை இந்தியாவில் உள்ள வாகன உற்பத்தியாளர்கள் தயாரிக்க வேண்டும் என்று மத்திய சாலைப் போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி அழைப்பு விடுத்துள்ளார்.
இது குறித்து தமது டிவிட்டர் பக்கத்தில் பதிவிட்டுள்ள அவர், பிரதமரின் தற்சார்பு இந்தியா லட்சியத்தின் படியும் எத்தனாலை போக்குவரத்து எரிபொருளாக மேம்படுத்துவதற்கான அரசின் கொள்கையின் படியும், ஃபிளெக்ஸ் எரிபொருள் வாகனங்கள் 100% பெட்ரோல் அல்லது 100% பயோ-எத்தனால் மற்றும் அவற்றின் கலவையில் இயங்கும் திறன் கொண்டவை ஆகும். கலப்பு மின்சார வாகனங்கள் வலுவான கலப்பு மின்சார தொழில்நுட்பத்தில் இயங்கும்.
2030-ம் ஆண்டிற்குள் மொத்த கரியமில உமிழ்வை ஒரு பில்லியன் டன்கள் குறைக்க காப்-26 பருவநிலை மாநாட்டில் செய்யப்பட்ட உறுதிப்பாட்டிற்கு இணங்க இந்தியாவிற்கு உதவும் வகையில், வாகனங்களில் இருந்து வெளிவரும் பசுமை இல்ல வாயுக்களை இந்த நடவடிக்கையானது வெகுவாகக் குறைக்கும் என்று திரு கட்கரி கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1785557
இந்திய அரசின் முதன்மை அறிவியல் ஆலோசகரின் அலுவலகம்
இளம் விஞ்ஞானிகளுக்கு அதிகாரமளிக்கும் கொள்கைக்கான உள்ளீடுகள் குறித்த சர்வதேச இணையவழி கருத்தரங்கம்
மத்திய அரசின் முதன்மை அறிவியல் ஆலோசகர் அலுவலகம், இந்திய தேசிய இளையோர் அறிவியல் அகாடமி, பனாரஸ் இந்து பல்கலைக்கழகத்தின் இந்திய தொழில்நுட்பக் கழகம் ஆகியவை இணைந்து ‘இளம் விஞ்ஞானிகளுக்கு அதிகாரமளிக்கும் கொள்கைக்கான உள்ளீடுகள்’ என்ற தலைப்பில் சர்வதேச இணைய வழி கருத்தரங்கம் ஒன்றை நடத்தின.
அடுத்த தலைமுறை இளம் விஞ்ஞானிகள் மற்றும் ஆராய்ச்சியாளர்களை வளர்ப்பதற்காக ஒரு புதிய கொள்கை ஆவணத்தில் உள்ளீடுகளை தொகுக்கும் நோக்கத்தோடு இளம் விஞ்ஞானிகளுக்கு அதிகாரமளிக்கும் முதன்மை அறிவியல் ஆலோசகரின் முன்முயற்சியின் ஒரு பகுதியாக ஜனவரி 9, 2023 அன்று இந்த இணையவழி கருத்தரங்கிற்கு ஏற்பாடு செய்யப்பட்டிருந்தது. உலகின் பல்வேறு பகுதிகளில் இருந்து கலந்துகொண்ட அழைப்பாளர்கள், தங்களது கருத்துகளை இந்த நிகழ்ச்சியில் பகிர்ந்து கொண்டனர். அமெரிக்கா, இங்கிலாந்து, பேங்காக், ஆஸ்திரேலியா, ஜெர்மனி போன்ற நாடுகளின் பேராசிரியர்கள் உள்ளிட்டோர் இதில் பங்கேற்றனர்.
இளம் ஆராய்ச்சியாளர்களுக்கு நிதி ஆதரவு, தங்களுக்கு விருப்பமான துறையில் ஆராய்ச்சியை மேற்கொள்ளும் சுதந்திரம், வன் மற்றும் மென் திறன்களின் மேம்பாடு, சர்வதேச கூட்டுமுயற்சியில் ஈடுபடுவதற்கான நிர்வாக நடைமுறைகளை எளிதாக்குதல் உள்ளிட்ட விஷயங்கள் குறித்து கருத்தரங்கில் எடுத்துரைக்கப்பட்டது. இந்த பரிந்துரைகள் இறுதிக் கொள்கை ஆவணத்தில் இடம்பெறும்.
கருத்தரங்கில் பேசிய மத்திய அரசின் முதன்மை அறிவியல் ஆலோசகர் பேராசிரியர் அஜய் கே. சூட், எதிர்கால இந்தியாவிற்கான முதலீடாக இளம் விஞ்ஞானிகளுக்கு அதிகாரமளிப்பதில் இந்தியா தொடர்ந்து தீவிரமாக ஈடுபட்டு வருவதாக கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1890179
பாதுகாப்பு அமைச்சகம்
இன்றைய காலகட்டத்தில் ஐநா அமைதிப்படையின் பாதுகாப்பு, செயல்திறனுக்கு புதுமை மற்றும் மேம்பட்ட சர்வதேச ஒத்துழைப்பு அவசியம் ; பாதுகாப்புத் துறை அமைச்சர் திரு ராஜ்நாத் சிங்
வன்முறையால் பாதிக்கப்பட்ட பகுதிகளில் நிறுத்தப்பட்டுள்ள ஐநா அமைதிப் படைகளின் பாதுகாப்பு மற்றும் செயல்திறனை உறுதிப்படுத்த, பொறுப்புள்ள நாடுகளிடையே புதுமையான அணுகுமுறைகள் மற்றும் மேம்பட்ட ஒத்துழைப்பு அவசியம் என பாதுகாப்புத் துறை அமைச்சர் திரு ராஜ்நாத் சிங், கூறியுள்ளார். புதுதில்லியில், ஐநா அமைதிப்படையின் 75வது ஆண்டு விழாவைக் கொண்டாடும் வகையில், இந்திய ராணுவம் ஏற்பாடு செய்திருந்த சிறப்பு நினைவுக் கருத்தரங்கில் உரையாற்றிய அவர், ஸ்திரத்தன்மையைப் பேணுவதற்கும், மோதல்களைத் தடுப்பதற்கும், அமைதியை மீட்டெடுப்பதற்கும் இந்த ஒத்துழைப்பு தேவை என்று கூறினார்.
இன்று அமைதி காக்கும் படையினர் எதிர்கொள்ளும் வேகமாக வளர்ந்து வரும் சவால்களை எடுத்துரைத்த திரு ராஜ்நாத் சிங், அவர்களின் பாதுகாப்பு மற்றும் செயல் திறனுக்காக பயிற்சி, தொழில்நுட்பம் மற்றும் வளங்களில் அதிக முதலீடு செய்ய வேண்டியதன் அவசியத்தை வலியுறுத்தினார். அமைதி காக்கும் நடவடிக்கைகளில் பெண்களின் அர்த்தமுள்ள பங்கேற்பை அவர் வலியுறுத்தினார்.
ஐ.நா பாதுகாப்பு கவுன்சில் உட்பட முடிவெடுக்கும் அமைப்புகளை உலகின் மக்கள்தொகையின் உண்மையான நிலையைப் பிரதிபலிக்கும் வகையில் உருவாக்க வேண்டியதன் அவசியத்தை பாதுகாப்புத் துறை அமைச்சர் மீண்டும் வலியுறுத்தினார். “அதிக மக்கள்தொகைக் கொண்ட நாடான இந்தியா, ஐ.நா பாதுகாப்பு கவுன்சிலில் நிரந்தர உறுப்பினராக இடம் பெறாத சூழல், ஐ.நா.வின் தார்மீக சட்டப்பூர்வமான தன்மையைக் குறைமதிப்பிற்கு உட்படுத்துகிறது. எனவே, ஐநா அமைப்புகளை இன்னும் ஜனநாயகமாகவும், நமது சகாப்தத்தின் தற்போதைய உண்மையான பிரதிநிதியாகவும் மாற்றுவதற்கான நேரம் வந்துவிட்டது," என்று அவர் கூறினார்.
ஐ.நா. அமைதி காக்கும் நடவடிக்கைகளில் இந்தியா பெரும் பங்களிப்பைக் கொண்டுள்ளது. இதுவரை சுமார் 2.75 லட்சம் துருப்புக்களை அமைதி காக்கும் பணிகளுக்கு இந்தியா பங்களித்துள்ளது. தற்போது சுமார் 5,900 துருப்புக்கள் 12 ஐ.நா பணிகளில் ஈடுபடுத்தப்பட்டுள்ளனர்.
ஐநா அமைதிப்படையில் பணியாற்றிய அல்லது தற்போது பணியாற்றி வரும் அனைத்து இந்தியர்களுக்கும் பாதுகாப்புத் துறை அமைச்சர் நன்றி தெரிவித்தார். நமது வீரர்கள் மிகவும் சவாலான மற்றும் ஆபத்தான சூழல்களில் தன்னலமின்றி பணியாற்றியுள்ளனர். அமைதி காக்கும் உணர்வை உள்ளடக்கி ஐ.நா சாசனத்தில் குறிப்பிடப்பட்டுள்ள கொள்கைகளை நிலைநிறுத்தியுள்ளனர். அவர்களின் அசைக்க முடியாத அர்ப்பணிப்பு, தொழில்முறை மற்றும் தியாகம் நம் அனைவரையும் ஊக்குவிக்கிறது என்று அவர் கூறினார்.
இந்த நிகழ்ச்சியில் ராணுவத் தளபதி ஜெனரல் மனோஜ் பாண்டே கலந்து கொண்டார். ஐநாவுக்கான இந்தியாவின் நிரந்தரப் பிரதிநிதி திருமதி ருசிரா காம்போஜ் இந்த நிகழ்வில் காணொலிச் செய்தி மூலம் உரையாற்றினார். பாதுகாப்புப் படைத் தலைமை தளபதி ஜெனரல் அனில் சௌஹான், இந்தியாவுக்கான ஐநா உறைவிட ஒருங்கிணைப்பாளர் திரு ஷோம்பி ஷார்ப் மற்றும் பாதுகாப்பு அமைச்சகம் மற்றும் வெளியுறவு அமைச்சகத்தின் மூத்த அதிகாரிகளும் இந்த நிகழ்வில் கலந்து கொண்டனர்.
ஐநா அமைதி காக்கும் நடவடிக்கைகளில் பணிபுரிபவர்களின் தொழில்முறை, அர்ப்பணிப்பு மற்றும் தைரியத்தை கவுரவிப்பதற்கும், அமைதிக்காக தங்கள் இன்னுயிர்களை தியாகம் செய்தவர்களை நினைவுகூருவதற்கும் ஒவ்வொரு ஆண்டும் மே 29 அன்று ஐநா அமைதிப்படைகளின் சர்வதேச தினம் அனுசரிக்கப்படுகிறது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1931881
சாலைப் போக்குவரத்து மற்றும் நெடுஞ்சாலைத்துறை அமைச்சகம்
உலகின் மிக நீளமான உயரமான ஷிங்குன் லா சுரங்கப் பாதை பணியை விரைவு படுத்துகிறது தேசிய நெடுஞ்சாலை மற்றும் கட்டமைப்பு மேம்பாட்டு நிறுவனம்
மத்திய சாலை போக்குவரத்து மற்றும் நெடுஞ்சாலை அமைச்சகத்தின் கீழ் செயல்படும் தேசிய நெடுஞ்சாலை மற்றும் கட்டமைப்பு மேம்பாட்டு நிறுவனம்  உலகின் மிக நீளமான உயரமான ஷிங்குன் லா சுரங்கப் பாதை  பணியை விரைவு படுத்தியுள்ளது. இந்த சுரங்கப் பாதையுடன் இணையும் லடாக் யூனியன் பிரதேசம் மற்றும் இமாச்சலப் பிரதேசத்தின் லஹால் -ஸ்பிட்டி மாவட்ட சாலைகள் பணியும் வேகமாக நடத்கிறது. இந்த சுரங்கப் பாதை பணி முடியும் போது, மணாலி-கார்கில் நெடுஞ்சாலை ஆண்டு முழுவதும் போக்குவரத்துக்கு திறந்திருக்கும்.
லடாக் யூனியன் பிரதேசம் மற்றும் இமாச்சலப் பிரதேசத்தின் எல்லைப் பகுதிகளில் சாலை கட்டமைப்புகளை ஏற்படுத்த மத்திய அரசு முன்னுரிமை அளித்துவருகிறது. இந்தப் பணிகளை தேசிய நெடுஞ்சாலை மற்றும் கட்டமைப்பு மேம்பாட்டு நிறுவனம் அதிகாரிகள் தொடர்ந்து ஆய்வு செய்து வருகின்றனர். பனிக்கலாம் தொடங்குவதற்கு முன் அதாவது அக்டோபர் 15ம் தேதிக்குள் இந்த சாலை திட்டத்தை முடிக்கும் வகையில் பணிகள் துரிதப்படுத்தப்பட்டுள்ளன.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்: https://pib.gov.in/PressReleasePage.aspx?PRID=1658082
(Visitor Counter : 136
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஓட்டுனருக்கு அருகில் அமரும் பயணி இருக்கைக்கும் காற்றுப்பை அமைப்பதை கட்டாயமாக்குவது பற்றி பொதுமக்கள் கருத்துக் கேட்பு
பயணிகளின் பாதுகாப்பைக் கருத்தில் கொண்டு ஓட்டுனருக்கு அருகில் முன் இருக்கையில் அமரும் பயணிக்கும் காற்றுப்பை வசதி அளிப்பதை கட்டாயமாக்க சாலை போக்குவரத்து மற்றும் நெடுஞ்சாலை அமைச்சகம் திட்டமிட்டுள்ளது. புதிய ரக வாகனங்களுக்கு 2021 ஏப்ரல் 1-ஆம் தேதி முதலும், தற்போது உள்ள ரகங்களுக்கு 2021 ஜூன் 1-ஆம் தேதி முதலும் இந்த திட்டத்தை செயல்படுத்த கால நிர்ணயம் செய்யப்பட்டுள்ளது.
இதுகுறித்த அறிவிப்பை டிசம்பர் 28-ஆம் தேதி, அமைச்சகம் தனது இணையதளத்தில் வெளியிட்டுள்ளது.
அறிவிப்பு வெளியான 30 நாட்களில் இதுதொடர்பான பங்குதாரர்கள் அனைவரும் தங்களது கருத்துக்களையும் பின்னூட்டங்களையும் comments-morth[at]gov[dot]in என்ற மின்னஞ்சல் முகவரிக்கு அனுப்பலாம்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1684344
தகவல் மற்றும் ஒலிபரப்பு அமைச்சகம்
இந்தியா – ஜப்பான் இடையேயான தூதரக உறவின் 70ம் ஆண்டுக் கொண்டாட்ட நிறைவு நிகழ்ச்சி மும்பை சர்வதேச திரைப்பட விழாவில் கொண்டாடப்பட உள்ளது
இந்தியா – ஜப்பான் இடையேயான தூதரக உறவின் 70ம் ஆண்டுக் கொண்டாட்டத்தின் நிறைவு விழா 17 வது மும்பை சர்வதேச திரைப்பட விழாவில் கொண்டாடப்பட உள்ளது. இதனை முன்னிட்டு இரு நாடுகளுக்கிடையேயான உறவை வலுப்படுத்தும் வகையில் ஐந்து குறும்படங்கள் நாளை திரையிடப்பட உள்ளன. HOME AWAY FROM HOME, SHAKESPEARE IN TOKYO, JOSES TOUR DE TOKYO, THIS IS TOKYO, SHABU-SHABU SPIRIT ஆகிய ஐந்து திரைப்படங்கள் திரையிடப்பட உள்ளன.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1830535
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
நாட்டில் பறவைக் காய்ச்சலின் தற்போதைய நிலவரம்
2021 ஜனவரி 21-இன் படி, ஆறு மாநிலங்களில்  உள்ள பண்ணை பறவைகளில் பறவைக் காய்ச்சல் பாதிப்புகள் கண்டறியப்பட்டன.
பத்து மாநிலங்களில்  காகம்/இடம்பெயர்ந்த/காட்டு பறவைகளில் பறவை காய்ச்சல் பாதிப்புகள் கண்டறியப்பட்டன.
மகாராஷ்டிராவின் தானே, யவத்மால், வர்தா, அகமது நகர் மற்றும் ஹிங்கோலி மாவட்டங்களிலும், மத்தியப் பிரதேசத்தின் ரைசன் மாவட்டத்திலும், சத்திஸ்கரின் தந்தேவாடா மாவட்டத்திலும் பண்ணை பறவைகளில் பறவை காய்ச்சல் பாதிப்புகள் கண்டறியப்பட்டன.
சத்திஸ்கர், கேரளா, மத்தியப் பிரதேசம் மற்றும் மகாராஷ்டிராவில் உள்ள பாதிக்கப்பட்ட பகுதிகளில் கட்டுப்பாடு மற்றும் தடுப்பு நடவடிக்கைகள் மேற்கொள்ளப்பட்டு வருகின்றன.
பறவை காய்ச்சல் 2021-ன் தயார்நிலை, கட்டுப்பாடுகள் மற்றும் நோய் தடுப்புக்கான திருத்தப்பட்ட செயல்திட்டத்தின் படி தாங்கள் எடுத்து வரும் நடவடிக்கைகள் குறித்து அனைத்து மாநிலங்கள்/யூனியன் பிரதேசங்களும் தினமும் தகவல்களை வழங்கி வருகின்றன. சமூக ஊடகம்  உள்ளிட்ட பல்வேறு தளங்களின் மூலம் தொடர் விழிப்புணர்வு நடவடிக்கைகளை மத்திய கால்நடை பராமரிப்பு மற்றும் பால்வளத் துறை எடுத்து வருகிறது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleseDetail.aspx?PRID=1690913
தகவல் மற்றும் ஒலிபரப்பு அமைச்சகம்
டிஜிட்டல் மீடியாவில் அந்நிய முதலீடு: ஒரு மாதத்துக்குள் கொள்கையை பின்பற்ற மத்திய அரசு வேண்டுகோள்
டிஜிட்டல் செய்தி நிறுவனங்கள் 26 சதவீத அந்நிய நேரடி முதலீட்டு கொள்கையை ஒரு மாதத்துக்குள் பின்பற்றுவதற்கான அறிவிப்பை மத்திய தகவல் மற்றும் ஒலிபரப்பு அமைச்சகம் இன்று வெளியிட்டுள்ளது.
டிஜிட்டல் ஊடகத்தில் 26 சதவீதம் நேரடி அந்நிய முதலீட்டுக்கு, மத்திய அரசு கடந்த 2019-ஆம் ஆண்டு செப்டம்பர் 18-ஆம் தேதி அனுமதி வழங்கியது. அதற்கான கொள்கையை ஒரு மாதத்துக்குள் பின்பற்றுவதற்கான பொது அறிவிப்பை மத்திய தகவல் மற்றும் ஒலிபரப்பு அமைச்சகம் இன்று வெளியிட்டுள்ளது.
இது குறித்து மத்திய தகவல் மற்றும் ஒலிபரப்பு அமைச்சகத்தின் இணையளத்தில் வெளியிடப்பட்ட பொது அறிவிப்பில், அந்நிய நேரடி முதலீட்டு கொள்கையை பின்பற்ற, தகுதியான நிறுவனங்கள் ஒரு மாதத்துக்குள் மேற்கொள்ள வேண்டிய நடவடிக்கைகளை வெளியிட்டுள்ளது.
i) இந்த அறிவிப்பின் கீழ், 26 சதவீதத்துக்கும் குறைவான அந்நிய முதலீடு பெற்றுள்ள நிறுவனங்கள், இன்றிலிருந்து ஒரு மாதத்துக்குள் கீழ்கண்ட தகவல்களை தெரிவிக்க வேண்டும்.
 நிறுவனத்தின் விவரங்கள்/ பங்கு விவரங்கள்/ இயக்குநர்கள்/பங்குதாரர்களின் பெயர்கள்.
 உரிமையாளர்களின் பெயர்/ முகவரி.
 அந்நிய நேரடி முதலீட்டுக் கொள்கை, அந்நிய செலாவணி மேலாண்மை விதிகள் 2019-இன் கீழ் விலை நிர்ணயம், ஆவணங்கள் மற்றும் அறிக்கையிடல் தேவைகளுக்கு இணங்குவது தொடர்பாக உறுதி செய்தல் மற்றும் தற்போதைய/முந்தைய அந்நிய முதலீடு விவரங்கள்.
ஈ) நிரந்தர கணக்கு எண் மற்றும் சமீபத்தி லாப/நஷ்ட தணிக்கை அறிக்கை.
ii) 26 சதவீத அந்நிய முதலீட்டுக்கு அதிகமாக பங்குகள் வைத்திருக்கும் நிறுவனங்களும் இதே போன்ற விவரங்களை மத்திய தகவல் மற்றும் ஒலிபரப்பு அமைச்சகத்துக்கு ஒரு மாதத்துக்குள் தெரிவிக்க வேண்டும். அடுத்தாண்டு அக்டோபர் 15-ஆம் தேதிக்குள் அந்நிய முதலீட்டை 26 சதவீதமாகக் குறைக்க தேவையான நடவடிக்கையை மேற்கொண்டு, மத்திய தகவல் மற்றும் ஒலிபரப்பு அமைச்சகத்திடம் அனுமதி பெற வேண்டும்.
iii) புதிதாக அந்நிய முதலீடு பெற விரும்பும் எந்த நிறுவனமும், மத்திய அரசிடம் அந்நிய முதலீடு இணையதளம் மூலமாக முன் அனுமதி பெற வேண்டும்.
மேலும் விவரங்களுக்கு கீழ்கண்ட ஆங்கில செய்திக்குறிப்பை காணவும்;
https://pib.gov.in/PressReleasePage.aspx?PRID=1673142
சுற்றுலா அமைச்சகம்
பிரதமரின் மனதின் குரல் நிகழ்ச்சியின் 100 வது அத்தியாயத்தைக் கொண்டாட இளைஞர் சுற்றுலா சங்கங்கள் மூலம் “மனதின் குரல் நிகழ்ச்சியில் 100 அத்தியாயங்கள் – 100 நாட்கள் செயல்திட்டம்” என்ற சிறப்பு முன்முயற்சியை சுற்றுலா அமைச்சகம் மேற்கொள்கிறது
மத்திய சுற்றுலாத் துறை அமைச்சகம், பிரதமரின் மனதின் குரல் நிகழ்ச்சியின் 100வது அத்தியாயத்தை 30.04.2023 அன்று தனது இளைஞர் சுற்றுலா சங்கங்கள்  மூலம் ஒலிபரப்பவுள்ளது. மனதின் குரல் உரை நிகழ்ச்சியில் பிரதமர் திரு நரேந்திர மோடி அவ்வப்போது சுற்றுலாவைப் பற்றிக் குறிப்பிட்டு வருகிறார். இதையொட்டி "மனதின் குரல் நிகழ்ச்சியின் 100 அத்தியாயங்கள் - 100 நாட்கள் செயல்திட்டம்" என்ற சிறப்பு முயற்சியை சுற்றுலா அமைச்சகம் தொடங்குகிறது.
சுற்றுலா அமைச்சகம் இதுவரை 30,000 இளைஞர் சுற்றுலா சங்கங்களை  அமைத்துள்ளது. 75வது விடுதலைப் பெருவிழாவின் ஒரு பகுதியாக பள்ளிகள், கல்லூரிகள், இந்தியன் ஹோட்டல் மேலாண்மை  நிறுவனங்களில் இளைஞர் சுற்றுலா சங்கங்கள் தொடங்கப்பட்டன. இந்திய சுற்றுலாவுக்கான இளம் தூதர்களை வளர்ப்பதும், மேம்படுத்துவதும் இந்த சங்கங்களின் நோக்கமாகும். அவர்கள் இந்தியாவில் உள்ள சுற்றுலா வாய்ப்புகளை அறிந்து, நமது செழுமையான கலாச்சார பாரம்பரியத்தை ஊக்குவித்து, சுற்றுலா மீது ஆர்வத்தை வளர்க்கிறார்கள். இந்த இளம் தூதர்கள் இந்தியாவில் சுற்றுலாவை மேம்படுத்துவதற்கு ஊக்க சக்தியாகத் திகழ்வார்கள்.
மன் கி பாத்தில் பிரதமர் அவ்வப்போது நிலைத்தன்மை குறித்தும் குறிப்பிட்டுள்ளார். எதிர்கால ஹோட்டல் மற்றும் சுற்றுலா மேலாளர்களுக்கு நிலைத்தன்மை குறித்து விழிப்புணர்வை ஏற்படுத்த, அனைத்து இந்திய ஹோட்டல் மேலாண்மை நிறுவனங்களுக்கும், ஒருமுறை பயன்படுத்தும் பிளாஸ்டிக்கால் செய்யப்படும் பொருட்களுக்கு மாற்றான பொருட்களை வடிவமைப்பதற்கான போட்டி நடத்தப்படுகிறது. மே 1, 2023 முதல், அடுத்த 100 நாட்களில் இளைஞர் சுற்றுலா சங்கங்களின் எண்ணிக்கையை 50,000 ஆக உயர்த்த சுற்றுலா அமைச்சகம் உறுதிபூண்டு, அதற்கான இயக்கத்தையும் சுற்றுலா அமைச்சகம் தொடங்கவுள்ளது.
சுகாதாரம் மற்றும் குடும்ப நலத்துறை அமைச்சகம்
கொவிட்-19 மேலாண்மை: கேரளா, மகாராஷ்டிராவிற்கு உயர்மட்ட குழுக்கள் செல்கின்றன
கேரளா, மகாராஷ்டிராவில் கொவிட்-19 மேலாண்மைக்கான பொது சுகாதார நடவடிக்கைகளை முடுக்கிவிடுவதற்காக மாநில சுகாதார அதிகாரிகளுடன் இணைந்து செயல்பட அந்த மாநிலங்களுக்கு இரண்டு உயர்மட்ட குழுக்களை அனுப்ப மத்திய சுகாதார, குடும்ப நல அமைச்சகம் முடிவு செய்துள்ளது.
பெரும்பாலான மாநிலங்களிலும், யூனியன் பிரதேசங்களிலும் கொவிட்-19 தொற்றின் பாதிப்பும், உயிரிழப்பும் குறைந்து வரும் சூழலில், கேரளாவிலும் மகாராஷ்டிராவிலும் அதிக பாதிப்புகள் ஏற்பட்டு வருகின்றன. நாட்டில் தற்போது கொவிட் தொற்றால் பாதிக்கப்பட்டுள்ளவர்களில் 70 சதவீதத்தினர் இந்த இரண்டு மாநிலங்களை மட்டுமே சேர்ந்தவர்கள்.
மத்திய சுகாதார, குடும்ப நல அமைச்சகத்தின் உயர் அதிகாரிகளும், திருவனந்தபுரத்தின் சுகாதார, குடும்ப நலத்திற்கான மண்டல அலுவலகத்தின் வல்லுநர்களும், புதுதில்லி லேடி ஹார்டிங் மருத்துவ கல்லூரியின் வல்லுநர்களும் கேரளாவிற்குச் செல்லவுள்ள குழுவில் இடம்பெறுவார்கள்.
மத்திய குழுவினர், மாநில சுகாதாரத் துறையுடன் இணைந்து கள நிலவரத்தை அறிந்து, பாதிப்புகளைக் குறைப்பதற்கான பொது சுகாதார நடவடிக்கைகளை பரிந்துரை செய்வார்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1694325
பிரதமர் அலுவலகம்
அம்மாவின் 70-வது பிறந்ததினத்தையொட்டி பிரதமர் வெளியிட்டுள்ள வீடியோ செய்தியின் தமிழாக்கம்
சேவைக்கும், ஆன்மீகத்திற்கும் எடுத்துக்காட்டாகத் திகழும் அம்மா, மாதா அமிர்தானந்தமயி அவர்களுக்கு எனது மனமார்ந்த வணக்கங்களைத் தெரிவித்துக் கொள்கிறேன். அம்மாவின் எழுபதாவது பிறந்த தினத்தையொட்டி, அம்மா நீண்ட ஆயுளுடனும், ஆரோக்கியத்துடனும் வாழ வாழ்த்துகிறேன். உலகம் முழுவதும் அன்பையும், இரக்கத்தையும், பரப்பும் அவரது பணி தொடர்ந்து வளர பிரார்த்திக்கிறேன். அம்மாவின் ஆதரவாளர்கள் உள்பட பல்வேறு தரப்பிலிருந்தும் இங்கு கூடியிருக்கும் அனைத்து மக்களுக்கும் எனது வாழ்த்துகளை தெரிவித்துக் கொள்கிறேன்.
நண்பர்களே,
நான் 30 ஆண்டுகளுக்கும் மேலாக அம்மாவுடன் நேரடி தொடர்பில் இருக்கிறேன். கட்ச்சில் ஏற்பட்ட பூகம்பத்திற்குப் பிறகு அம்மாவுடன் நீண்ட காலம் பணியாற்றிய அனுபவம் எனக்கு கிடைத்தது. அமிர்தபுரியில் அம்மாவின் 60-வது பிறந்த நாள் கொண்டாடப்பட்ட நாள் எனக்கு இன்னும் நினைவிருக்கிறது. இன்றைய நிகழ்வில் நான் நேரடியாக இருந்திருந்தால், நான் மகிழ்ச்சியடைந்திருப்பேன், நன்றாக உணர்ந்திருப்பேன். இன்றும் அம்மாவின் சிரித்த முகத்தின் அரவணைப்பும், பாச குணமும் முன்பு போலவே இருக்கிறது. மேலும், கடந்த 10 ஆண்டுகளில் அம்மாவின் பணிகளும், அவரது தாக்கமும் பன்மடங்கு அதிகரித்துள்ளது. கடந்த ஆண்டு ஆகஸ்ட் மாதம், ஹரியானாவின் ஃபரிதாபாத்தில் அமிர்தா மருத்துவமனையைத் திறந்து வைக்கும் பாக்கியம் எனக்குக் கிடைத்தது. அம்மாவின் இருப்பையும், அவரது ஆசீர்வாதத்தையும் வார்த்தைகளால் விவரிப்பது கடினம்; நாம் அதை உணர மட்டுமே முடியும். அந்த நேரத்தில் அம்மாவுக்காக நான் என்ன சொன்னேன் என்பது எனக்கு நினைவிருக்கிறது, இன்று அதை மீண்டும் சொல்ல விரும்புகிறேன். அதாவது அன்பு, இரக்கம், சேவை, துறவு ஆகியவற்றின் வடிவம் அம்மா. பாரதத்தின் ஆன்மீக மரபை சுமப்பவர்.
நண்பர்களே,
அம்மாவின் பணியின் ஒரு அம்சம் என்னவென்றால், அவர் உள்நாட்டிலும் வெளிநாட்டிலும் நிறுவனங்களை நிறுவி அவற்றை மேலும் ஊக்குவித்தார். சுகாதாரத் துறையாக இருந்தாலும் சரி, கல்வித் துறையாக இருந்தாலும் சரி, அம்மாவின் வழிகாட்டுதலின் கீழ் ஒவ்வொரு நிறுவனமும் மனித சேவையிலும், சமூக நலனிலும் புதிய உயரங்களை அடைந்துள்ளன. நாடு தூய்மைப் பணியைத் தொடங்கியபோது, அதை வெற்றிகரமாக்க முன்வந்த முதல் ஆளுமைகளில் அம்மாவும் ஒருவர். கங்கைக் கரையில் கழிவறைகள் கட்ட ரூ.100 கோடியை நன்கொடையாக வழங்கினார்.
நண்பர்களே,
தொற்றுநோய்க்கு பிந்தைய உலகில், வளர்ச்சிக்கான இந்தியாவின் மனிதநேயத்தை மையமாகக் கொண்ட அணுகுமுறை இன்று அங்கீகரிக்கப்படுகிறது. இத்தகைய சூழ்நிலையில், அம்மா போன்ற ஆளுமைகள் பாரதத்தின் மனிதநேய அணுகுமுறையைப் பிரதிபலிக்கின்றன. சமூகத்தில் பின்தங்கிய பிரிவினருக்கு முன்னுரிமை அளித்து, வசதி குறைந்தவர்களுக்கு அதிகாரம் அளிக்கும் மனிதாபிமான முயற்சியை அம்மா எப்போதும் மேற்கொண்டுள்ளார்.
பெண்கள் தலைமையிலான வளர்ச்சி என்ற உறுதியுடன் முன்னேறி வரும் பாரதம், அம்மாவைப் போன்ற உத்வேகமூட்டும் ஆளுமையைக் கொண்டுள்ளது. உலகில் அமைதியையும், முன்னேற்றத்தையும் ஏற்படுத்த அம்மாவின் தொண்டர்கள் தொடர்ந்து இதுபோன்ற பணிகளைச் செய்வார்கள் என்று நான் நம்புகிறேன். மீண்டும் ஒருமுறை அம்மாவுக்கு எனது எழுபதாவது பிறந்த நாள் நல்வாழ்த்துகள். அவர் நீண்ட காலம் வாழட்டும்; அவர் ஆரோக்கியமாக இருக்கட்டும்; அவர் தொடர்ந்து மனிதகுலத்திற்கு சேவை செய்யட்டும். உங்கள் அன்பை எங்கள் அனைவர் மீதும் தொடர்ந்து பொழிய வேண்டும் என்ற விருப்பத்துடன் எனது உரையை நிறைவு செய்கிறேன். மீண்டும் ஒருமுறை அம்மாவுக்கு என் வணக்கத்தை தெரிவித்துக் கொள்கிறேன்.